มุมมองต่อจีนยังบวก แม้ลดค่าเงิน
เมื่อวันที่ 11 ส.ค.ที่ผ่านมา ธนาคารกลางจีนประกาศลดค่ากลางเงินหยวนลงเกือบ 2% และลดลงต่อเนื่องรวมกว่า 4.5% ภายใน 3 วัน ส่วนหนึ่งน่าจะเป็นความพยายามทำให้ค่าเงินหยวนเปลี่ยนแปลงตามกลไกตลาดมากขึ้น
24 ส.ค. 2558

เมื่อวันที่ 11 ส.ค.ที่ผ่านมา ธนาคารกลางจีนประกาศลดค่ากลางเงินหยวนลงเกือบ 2% และลดลงต่อเนื่องรวมกว่า 4.5% ภายใน 3 วัน ส่วนหนึ่งน่าจะเป็นความพยายามทำให้ค่าเงินหยวนเปลี่ยนแปลงตามกลไกตลาดมากขึ้น
อย่างไรก็ตาม ค่าเงินหยวนที่ซื้อขายกันในตลาดสามารถหาจุดสมดุลใหม่ได้ในระยะเวลาอันสั้นและหยุดการด้อยค่าลงอย่างรวดเร็ว และเมื่อเปรียบเทียบกับการอ่อนค่ามาตลอดของค่าเงินสกุลเอเชียอื่นๆ แล้ว ค่าเงินหยวนที่เพิ่งอ่อนค่าเพียง 3% นั้นถือว่าไม่มากเลย 
เงินหยวนที่อ่อนค่าน่าจะส่งผลดีต่อภาคส่งออกของจีน แต่ก็คงไม่มากนัก โดยในช่วง 5 ปีที่ผ่านมา ถึงแม้ค่าเงินหยวนจะแข็งค่ากว่าสกุลเงินของประเทศผู้ส่งออกอื่นๆ แต่ภาคการส่งออกของจีนกลับสามารถเติบโตได้ในอัตราที่ดีกว่าประเทศคู่แข่งเสียอีก แสดงให้เห็นว่าค่าเงินแทบจะไม่มีผลต่อขีดความสามารถในการส่งออกของจีนเลย แต่ในทางกลับกัน การอ่อนค่าเร็วในไม่กี่วันในช่วงที่ผ่านมาน่าจะช่วยแก้ปัญหาเรื่องเงินทุนไหลออก เนื่องจากในช่วงก่อนหน้า นักลงทุนเก็งว่าค่าเงินหยวนจะต้องอ่อนค่าหลังการลดดอกเบี้ยอย่างต่อเนื่อง เมื่อหยวนอ่อนค่าพอสมควรแล้วกระแสเงินไหลออกก็น่าจะหยุดลงได้ ทำให้มีปริมาณเงินหมุนเวียนในประเทศมากขึ้นและกระตุ้นเศรษฐกิจในประเทศได้ดีขึ้น
การกระตุ้นการบริโภคภายในประเทศผ่านการลดดอกเบี้ยนโยบาย และการลดอัตราสำรองธนาคารพาณิชย์ดูจะเป็นยาขนานที่ได้ผล กลุ่มอุตสาหกรรมที่จะได้รับผลประโยชน์เป็นหลัก ก็คือกลุ่มที่เน้นการบริโภคภายในประเทศ เช่น อีคอมเมิร์ซ ไอที ประกันภัย และการคมนาคมภายในประเทศ กองทุนหุ้นจีนที่เน้นการลงทุนในกลุ่มนี้จึงน่าจับตามองโดยเฉพาะกองทุนที่ลงทุนในหุ้นจีนผ่านตลาดฮ่องกงที่มีความผันผวนน้อยกว่าและมูลค่าหุ้นยังไม่สูงมากนัก
และเมื่อมองไปอีกฟากฝั่งโลก การอ่อนค่าของเงินหยวนมีผลให้การอ่อนค่าของเงินยูโรสะดุดลงด้วย ค่าเงินยูโรที่แข็งค่าขึ้นเมื่อเทียบกับเงินหยวนน่าจะส่งผลกระทบต่อผู้ส่งออกในยูโรโซนบ้าง แต่จากมาตรการคิวอีของธนาคารกลางยุโรปที่ยังคงดำเนินต่อไป น่าจะทำให้ค่าเงินยูโรอ่อนค่าต่อในระยะยาว หลังจากเงินหยวนหยุดอ่อนค่า และจากพื้นฐานเศรษฐกิจยูโรโซนที่ค่อยๆ ดีขึ้น ทำให้อุตสาหกรรมที่เกี่ยวข้องกับการบริโภคภายในประเทศของยุโรปค่อยๆ ดูมีความน่าสนใจมากขึ้นอีกด้วย
มังกรยังไม่ทิ้งลาย และเมื่อมังกรขยับ โลกก็ไหวสะเทือน